सही समय पर मिला मौका है सेमीफाइनल : गिलानी  
गिलानी ने कहा कि सेमीफाइनल मैच दोनों देशों के लिए यह प्रदर्शित करने का सही मौका है कि वे ना केवल साथ-साथ खेल सकते हैं, बल्कि मुद्दों पर चर्चा भी कर सकते हैं।
पाकिस्तान के प्रधानमंत्री युसुफ रजा गिलानी ने सोमवार को कहा कि भारत-पाक क्रिकेट विश्व कप सेमी फाइनल मैच दोनों देशों के लिए यह प्रदर्शित करने का सही मौका है कि वे ना केवल साथ-साथ खेल सकते हैं, बल्कि महत्वपूर्ण मुद्दों पर चर्चा भी कर सकते हैं। गिलानी ने मंत्रिमंडल की एक बैठक की अध्यक्षता करते हुए यह टिप्पणी की। इससे एक दिन पहले उन्होंने मोहाली में बुधवार को क्रिकेट मैच देखने संबंधी प्रधानमंत्री मनमोहन सिंह के निमंत्रण को स्वीकार किया था। पाकिस्तान के राष्ट्रपति आसिफ अली जरदारी और गिलानी के बीच रविवार को हुई एक बैठक में इस न्यौते को स्वीकार करने का फैसला किया गया।  गिलानी ने सेमी फाइनल मैच का निमंत्रण देने पर प्रधानमंत्री मनमोहन सिंह को धन्यवाद देते हुए कहा, साथ ही दोनों देशों की सरकारों को यह प्रदर्शित करने का सही मौका है कि वे साथ साथ खेलने के अलावा राष्ट्रीय महत्व के मुद्दों पर बैठकर विचार विमर्श भी कर सकते हैं। एक आधिकारिक बयान के अनुसार यह कहते हुए गिलानी ने निमंत्रण को स्वीकार किया, राष्ट्रीय हित में मैंने इस अवसर का लाभ लेने का फैसला किया है। भारत और पाकिस्तान के गृह सचिवों की बैठक के दो दिन बाद दोनों देशों के प्रधानमंत्री मुलाकात करेंगे जिसके साथ ही द्विपक्षीय शांति बहाली की प्रक्रिया शुरू हो जाएगी जो 2008 में मुंबई पर आतंकवादी हमलों के बाद थम गयी थी।  आधिकारिक सूत्रों ने कहा कि गिलानी ने अपने मंत्रिमंडल को भारत के आगामी दौरे के बारे में जानकारी दी। इस्लामाबाद में मंत्रिमंडल की यह बैठक बुधवार को आयोजित थी लेकिन भारत सरकार के निमंत्रण के बारे में गिलानी द्वारा मंत्रिमंडल के अपने सहयोगियों को अवगत कराने के लिए इस बैठक को पहले ही आयोजित कर लिया गया। पाकिस्तान सरकार गिलानी की यात्रा के लिए तैयारियों को अंतिम रूप दे रही है जिसमें उस प्रतिनिधिमंडल के सदस्यों के नामों पर विचार करना शामिल है जो प्रधानमंत्री के साथ मोहाली जाएंगे। इस यात्रा से पहले पाकिस्तान के राष्ट्रपति आसिफ अली जरदारी ने भारतीय कैदी गोपाल दास की जेल की शेष सजा माफ कर दी थी। दास ने पाकिस्तान की जेल में 27 वर्ष काट लिये थे। यह माफी गिलानी की सलाह पर दी गयी।